Punkt i resultatpapir.

Som et led i og under forudsætning af en samlet løsning for OK18 aftaler KL og FF følgende:

**Samlet forlig om arbejdstid**

Folkeskolens styrkepositioner skal fastholdes, så folkeskolen fortsat er forældres og elevers førstevalg. Folkeskolen skal fortsat kunne danne og uddanne elever, som folkeskolen har formået i 200 år. Det kræver en folkeskole, der kan fastholde og rekruttere dygtige og engagerede lærere, og som har rammer, der understøtter, at lærere og ledelse kan lykkes med deres opgaver.

KL og FF konstaterer, at det ikke har været muligt at opnå en forhandlet arbejdstidsaftale for ansatte på Lov 409-underviserområdet ved OK18. Arbejdstiden reguleres derfor fortsat af de arbejdstidsregler, der fremgår af Lov 409 (2013).

KL og FF repræsenteret ved LC er enige om umiddelbart efter OK18 at indgå i en forpligtende afdækning og et forpligtende forhandlingsforløb om arbejdstid og andre tiltag, der fremmer god undervisning på Lov 409-underviserområdet, jf. bilag. Afdækningen og forhandlingsforløbet omfatter folkeskoleområdet, ungdomsskoler og sprogcentre. Forhandlingsforløbet skal være afsluttet senest ved overenskomstforhandlingerne i 2021.

KL og LC er enige om, at dette OK18-resultat er udtryk for et fælles ønske om et fornyet samarbejde mellem KL og LC og en ny start for folkeskolen og de øvrige underviserområder. Det er parternes ønske, at det fornyede centrale samarbejde kan inspirere til et styrket samarbejde lokalt mellem kommuner og kredse/lokale repræsentanter. Det er en mulighed at indgå lokale arbejdstidsaftaler, der fraviger eller supplerer de centrale arbejdstidsbestemmelser jf. rammeaftale om decentrale arbejdstidsaftaler.

For ansattes deltagelse på lejrskoler er parterne enige om følgende:

Deltagelse i lejrskole mv. medregnes i arbejdstiden med 14 arbejdstimer og 10 timers rådighedstjeneste med 1/3 pr. døgn. I stedet for at medregne rådighedstjenesten i arbejdstiden, kan den udbetales med sædvanlig timeløn ved førstkommende lønudbetaling efter registrering.

*Bemærkningstekst: Rådighedstjeneste medregnes med 1/3 pr. døgn, uanset om den ansatte tilkaldes til effektiv tjeneste under rådighedstjenesten.*

En af de lokale parter kan i tilfælde af, at samarbejdet ikke fungerer, søge bistand hos de centrale parter til at etablere et samarbejde. De centrale parter vurderer behovet for bistand efter kontakt med de lokale parter.

Det er en målsætning for de centrale parter, at der er et tæt og tillidsfuldt samarbejde mellem TR og skoleleder jf. TR-reglerne i Rammeaftale om medindflydelse og medbestemmelse.

Forud for skoleåret drøfter leder og TR, hvordan planlægning af skoleåret foregår på skolen, herunder hvordan skolen kan strukturere dialogen om opgaveoversigten.

Som en del af et samlet forlig indgår de centrale parter endvidere i et fælles "Ny Start" samarbejde med det formål at understøtte en positiv udvikling af folkeskolen og øvrige undervisningsområder og sikre undervisning af høj kvalitet, jf. bilag.

**Bilag**

**Periodeforhandling og "Ny Start" samarbejde**

De centrale parter indgår i en forpligtende afdækning og et efterfølgende forpligtende forhandlingsforløb om arbejdstid på Lov 409-underviserområdet. Afdækningen forestås af en undersøgelseskommission med en kommissionsformand, som udpeges af parterne i fællesskab.

Periodeforhandlingen er beskrevet i Del 1 og "Ny Start" samarbejdet er beskrevet i Del 2.

**Del 1: Periodeforhandling**

*Indhold*

Undersøgelseskommissionen forestår analyser og afdækning af udfordringer og muligheder med arbejdstidsreglerne på underviserområdet. I analysen/afdækningen indgår relevante faglige eksperter under ledelse af en kommissionsformand. Parterne inddrages og høres i relevant omfang. Kommissionsformanden skal i afdækningen inddrage eventuelle afledte virkninger i forhold til undervisning, administration og økonomi, herunder inddrage viden fra "Ny Start" samarbejdet beskrevet under del 2.

Kommissionsformanden skal på baggrund af nedenstående afdækninger fremlægge anbefalinger og forslag til løsninger med det formål at skabe størst mulig kvalitet i undervisningen, understøtte et godt arbejdsmiljø og styrke den professionelle kapital.

Kommissionsformanden skal desuden fremlægge anbefalinger og forslag til løsninger, der indgår i de efterfølgende arbejdstidsforhandlinger mellem de centrale parter med henblik på at indgå en arbejdstidsaftale senest ved overenskomstforhandlingerne i 2021.

*Metode/aktiviteter*

Kommissionsformanden skal sikre:

* En afdækning af, hvordan lærere/undervisere, ledere, forvaltninger og lokale kredse/lokale repræsentanter oplever, at de eksisterende regler understøtter eller udfordrer mulighederne for at skabe størst mulig kvalitet i undervisningen, et godt arbejdsmiljø, anerkendelse, retfærdighed og en stærk professionel kapital.
* En afdækning af, hvordan arbejdstidsregler kan understøtte lærerens mulighed for at kvalificere undervisningen såvel individuelt som i teams, herunder selvstyrende teams.
* En kortlægning af et bredt spektrum af lokale beslutninger om regulering af undervisernes arbejdstid, herunder anvendelse af rammeaftalen om decentrale arbejdstidsaftaler.
* En kortlægning af, hvordan lærere/undervisere og ledere oplever, at de lokale beslutninger om regulering af undervisernes arbejdstid, herunder anvendelse af rammeaftalen om decentrale arbejdstidsaftaler, understøtter størst muligt kvalitet i undervisningen, et godt arbejdsmiljø og en stærk professionel kapital.
* En afdækning af, hvordan arbejdstidsregler skaber gennemskuelighed for læreren ved at tydeliggøre sammenhængen mellem de opgaver læreren skal løse og den arbejdstid læreren har til rådighed, og som understøtter ledelsesopgaven.
* En afdækning af, hvordan arbejdstidsregler kan understøtte faglig og pædagogisk ledelse.

*Undersøgelseskommissionens opgave og kompetencer*

Kommissionsformanden træffer endelig beslutning vedrørende dataindsamling, herunder behov for og omfang af kvalitative og kvantitative data.

Kommissionsformanden har beføjelser til at indkalde parterne til drøftelser og/eller forhandlinger, fremsætte forslag, der bl.a. skal danne baggrund for forhandlingerne, og afkræve parterne bidrag, der skal tjene til at finde løsninger.

Undersøgelseskommissionen har beføjelser til at stille forslag om nye regler samt ændringsforslag til de gældende regler og øvrige initiativer til fremme af god undervisning jf. del 2.

*Parternes opgaver og forpligtelser*

De centrale parter forpligter sig til at indgå aktivt i afdækningen og forhandlingsforløbet og derved bidrage til opfyldelse af formålet.

Parterne forpligter sig til at stille rimelige ressourcer til rådighed for analyser, møder og andre relevante opgaver, der fremmer processen.

LC repræsenterer FF i afdækningen. Forhandlingsforløbet gennemføres af overenskomstparterne KL og LC og skal omfatte folkeskolen, ungdomsskolen og sprogcentre.

*Produkt*

Afdækningen skal munde ud i undersøgelseskommissionens afrapportering, som danner baggrund for de centrale parters aftaleindgåelse senest ved overenskomstforhandlingerne i 2021.

*Tidsplan for afdækningen og forhandlingsforløb*

Afdækningen forudsættes afsluttet senest ultimo 2019.

Forhandlingsforløbet igangsættes umiddelbart herefter og afsluttes senest 31. marts 2021.

*Finansiering*

Forpligtende afdækning og et forpligtende forhandlingsforløb om arbejdstid på underviserområdet finansieres af AUA-midler.

**Del 2: "Ny Start" samarbejdet**

KL og LC ønsker som en del af samarbejdet at styrke arbejdsmiljøet, lærernes professionelle kapital, sætte fokus på god undervisning og kompetent ledelse gennem fælles undersøgelser med henblik på efterfølgende at drøfte muligheden for at iværksætte initiativer.

Parterne ønsker med samarbejdet at understøtte en positiv udvikling af folkeskolen og øvrige undervisningsområder og sikre undervisning af høj kvalitet.

Formålet med samarbejdet er, at undersøgelseskommissionen samtidig med den forpligtende afdækning kan komme med forslag til at iværksætte initiativer, som kan sikre en ny start for folkeskolen og de øvrige underviserområder under Lov 409.

*"Ny Start" samarbejdets aktiviteter:*

* Undersøgelse af hvilke elementer, der vil kunne påvirke rekruttering og fastholdelse positivt, herunder arbejdstidsregler.
* Kortlægning af initiativer, der kan sikre nyuddannede en god start i lærerlivet, herunder gennem arbejdstidsregler og ved at vurdere behovet for justeringer af læreruddannelsen og tilrettelæggelse af praktik.
* Undersøgelse af, hvordan det lokale samarbejde mellem ledelse og TR kan styrkes.
* Iværksættelse af andre initiativer, såsom afdækning af bureaukrati og overstyring, anvendelse af viden fra forskning og fokusering på kerneopgaven og godt forældresamarbejde.

*Produkt*

Parterne udarbejder en fælles rapport, som indeholder hovedkonklusionerne vedrørende rekruttering og fastholdelse, nyuddannede og samarbejdet mellem ledelse og TR, jf. samarbejdets aktiviteter.

*Tidsplan*

Samarbejdet iværksættes i 2019 og afsluttes senest ved udgangen af året.

*Finansiering*

Samarbejdet finansieres af AUA-midler.